**Arturo Lona Reyes** (født 1. november 1925 i Aguascalientes by i Aguascalientes i Mexico, død 31. oktober 2020 i Lagunas i delstaten Oaxaca) var en meksikansk katolsk biskop som fikk tilnavnet «de fattiges biskop».

Liv og virke
------------

### Prest

Arturo Lona Reyes mottok prestevielsens sakrament den 15. august 1952. Han ble sjelesørger i et område i det sentrale østlige Mexico kjent som Huasteca. der virket han blant den opprinnelige innfødte indianerbefolkning, og lærte seg språket nahuatl.

### Biskop i Tehuantepec

Pave Paul VI utnevnte ham den 4. mai 1971 til biskop av Tehuantepec. Den emeriterte biskop av Huejutla, Manuel Jerónimo Yerena y Camarena, bispeviet ham den 15. august samme år; medkonsekrerende var Sefafín Vásquez Elizalde, biskop av Huejutla, og Bartolomé Carrasco Briseño, biskop av Tapachula. I tretti år var han biskop av Tehuantepec, helt til november 2001.

Biskop Arturo Lona Reyes inntok i sitt bispedømme et radikalt standpunkt til den sosiale situasjon i sin bispeby og i det tilhørende område. Hans lære og overbevisning var basert på dokumenter fra Det andre vatikankonsil i 1962 som blant annet gikk inn for en kirke for folket, som kunne hjelpe med å støtte de fattige og fremme sosial rettferdighet. Han ble etterhvert en kjent eksponent for den katolske frigjøringsteologi.

Biskop Lona fikk tilnavnet «de fattiges biskop». Han ble landskjent for sin innsats for Mexicos indianske befolkning. Han grunnla menneskrettighetssenteret Tepeyac i Tehuantepec. Han ledet Den meksikanske bispekonferanses kommisjon for de innfødte fra 1972. Biskopen engasjerte seg mot en rekke omstridte større gruve- og vindkraftprosjekter i indianernes områder. Med dette og sin øvrihe innasats for sosiale og økonomiske rettigheter fikk han kraftig motstand, fiendskap, fra ledere innen gruve- og energiforetak. 

Han overlevde elleve mordforsøk. Dette bidro til å styrke hans ettervert nesten mytiske kraft og berømmelse, først i regionen der han virket og etterhvert i hele Mexico. Han var sentral for opprettelsen av en rekke kooperativer for bønder og håndverkere. Han støttet oppbyggingen av *Instituto Superior Intercultural Ayuuk*, en høyskole for indianere i Jaltepec de Candayoc i Oaxaca.

Biskop Lona Reyes ble oppfordret til å tre tilbake i 1998. Dette var en kulminasjon av en lang periode med beskyldninger mot ham om å være en marxistisk geriljamann og morder. Hans motstandere beskyldte ham for å spre våpen, nøre opp om politisk instabilitet og støtte til geriljabevegelser. Beskyldningene bunnet i biskop Lona Reyes' støtte til Coalición Obrera, Campesina, Estudiantil del Istmo (COCEI), som regjeringen mente direkte influerte gruppens raske vekst. Biskopen var for eksempel i mai 1979 blitt bedt av familiene til fengslede COECEI-medlemmer om å sikre deres løslatelse, noe regjeringen misbilliget. Som en reaksjon mot de tilsynes tette bånd mellom biskop Lona Reyes og COCEI, stengte regjeringen kirker og utviste kirkefolk. Det regjeringen imidlertid ikke gjorde var å fremlegge noen beviser for en direkte sammenheng mellom Lona Reyes og COCEIs aksjoner.

Som respons på beskyldningene hevdet biskop Lona Reyes at han ble bedt om å fratre på grunn av sin støtte til frigjøringsteologien, som gikk inn for økon omisk og politisk frigjøring som en vei til åndens frigjøring. Lona Reyes fortsatte med å hevde at pave Johannes Paul II og erkebiskop Girolamo Prigione, som var pavens apostoliske delegat til Mexico, forsøkte å skifte ut alle meksikanske biskoper som støttet frigjøringsteologi, og at 86 av 100 av biskopene så langt var blitt utskiftet. Lona Reyes fortsatte med å erklære at han bare ville fratre dersom paven bad ham om det personlig og i nærvær av to vitner, og sa senere:

*Jeg har måttet utstå denne ydmykende behandlingen fra disse folkene i 27 år; så bad de meg plutselig om å fratre, men det gikk jeg ikke med på. Jeg vil ikke trekke meg. Det ville være et forræderi mot mitt folk; prester, og nonner, kvinner, menn, de unge, og barn*
Den nye pavelige representant, den apostoliske nuntius erkebiskop Justo Mullor svarte med å vise til den kanoniske lov som forordner at en biskop skal søke avskjed ved fylte 75 år, en alder som Lona Reyes nærmet seg. Ytterligere påstander kom fra Prigione, som at biskop Lona Reyes hadde forsømt å sende inn rapporter til Vatikanet helt siden 1971.

Biskop Lona Reyes fratrådte som biskop av Tehuantepec i 2001, da han ble 75 år.

### Død

Biskop Lona Reyes døde av COVID-19 den 31. oktober 2020 i Lagunas på sykehuset Médica Azul, dagen før han ville ha fylt 95 år.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (16235-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Kardinal Enrico Enríquez (1701-1756) \*1743
* Erkebiskop Manuel Quintano Bonifaz (1698-1774) \*1749
* Kardinal Buenaventura Córdoba Espinosa de la Cerda (1724-1777) \*1761
* Kardinal Giuseppe Maria Doria Pamphilj (1751-1816) \*1773
* Pave Pius VIII (1761-1830) \*1800
* Pave Pius IX (1792-1878) \*1827
* Erkebiskop Jose Maria Ignacio Montes de Oca y Obregón (1840-1921) \*1871
* Erkebiskop Próspero María Alarcón y Sánchez de la Barquera (1827-1908) \*1892
* Erkebiskop Francisco Orozco y Jiménez (1864-1936) \*1902
* Erkebiskop José Garibi y Rivera (1889-1972) \*1930
* Biskop Manuel Jerónimo Yerena y Camarena (1886-1973) \*1940
* Biskop Arturo Lona Reyes

Referanser
----------

1. 1 2 3 4  Allen, John L. (2001). *Pope Benedict XVI: A Biography of Joseph Ratzinger*. Continuum International Publishing Group. s. 170. ISBN 0-8264-1361-7.
2. ↑  Cleary, Edward L. (2004). *Resurgent Voices in Latin America: Indigenous Peoples, Political Mobilization, and Religious Change*. Rutgers University Press. s. 154, 160. ISBN 0-8135-3461-5.
3. ↑  Diana Manzo: *Pesar por la partida de Arturo Lona*. I: *La Jornada*, 1. november 2020, lest 2. november 2020.
4. ↑  Mario César Macías: *Mure el obispo nacido en Aguascalientes Arturo Lona Reyes, "El defensor de los pobres"*. I: *El Sol del Centro*, 31. oktober 2020, lest 2. november 2020.
5. ↑  *El obispo de los pobres, Arturo Lona Reyes, muere por covid-19 a sus 94 años de edad El religioso mexicano dedicó su vida a mejorar la de los indígenas del Istmo de Tehuantepec, lo que le hizo blanco de numerosos atentados*. I: *El País*, 1. november 2020, lest 2. november 2020.
6. ↑  *Se graduó la primera generación del Instituto Superior Intercultural Ayuuk*, 28. august 2011, lest 2. november 2020.
7. ↑  Camp, Roderic Ai (1997). *Crossing Swords: Politics and Religion in Mexico*. Oxford University Press US. s. 218, 273, 274, 316. ISBN 0-19-510784-5.
8. 1 2  Grayson, George W. (1990). *Prospects for Democracy in Mexico*. Transaction Publishers. s. 119, 120. ISBN 0-88738-809-4.
9. ↑  Rubin, Jeffrey W. (1997). *Decentering the Regime: Ethnicity, Radicalism, and Democracy in Juchitán, Mexico*. Duke University Press. s. 141. ISBN 0-8223-2063-0.
10. ↑  «Religion-Mexico: Bishop Defies Vatican Orders». *Inter Press Service*. 7. oktober 1998. Besøkt 2. november 2020. '
11. ↑  «Mexican Bishop Refuses To Resign From Diocese». Catholic World News. 9. oktober 1998. Besøkt 30. april 2008.
12. ↑  «Muere por covid-19 el sacerdote Arturo Lona Reyes, el 'Obispo de los pobres'». *Proceso* **(spansk)**. Besøkt 2. november 2020.
13. ↑  Verónica Espinoza (31. oktober 2020). «Falleció el obispo Arturo Lona Reyes tras 15 de días de estar hospitalizado 13:00h» **(spansk)**. ADN Sureste. Arkivert fra originalen 31. oktober 2020.
14. ↑  blona.html, lest 5. november 2020

|  |  |
| --- | --- |
| Oppslagsverk/autoritetsdata | Prabook **·** Catholic-Hierarchy
 |